Zɨcni bɨraguél,
bdee ra bxuz ni rnibé laa ra bxuz cun ra bɨnnaroo Israel,
ne cun ra mes ni rbiia cun ra dídx ni zíad lo Xquiich Dios guníraba xana gunraba cun Jesús.
Chiínii bluduuraba laanii guanerabanii lo Pilat.
Chií Pilat gunabdídx lonii,
rapyba:
—¿Ta lii nau Xrey ra bɨn Israel?
Jesús rapy loba:
—Zɨcquɨ caní yubiiu,
zɨɨquɨ nan.
Cumllɨ zian ra ni rcuaquia ra bxuz ni rnibé laa ra bxuz laanii,
nií gubigrɨ́ gunabdídx Pilat lonii,
rapyba:
—¿Ta xitza guɨnídiiu?
Gubiia xitantii ni rcuaquiaraba lii.
Per Jesús nila binnii zɨɨ xitrugunídinii.
Chií ridxgaapaa lo Pilat.
Lo pascw Pilat rldaa tu pres ni guɨní bɨnguɨdx guɨldaaba.
Chií nuu tu bɨn ni la Barrabás laan lidxguíb cun ra saaba,
purni guasraba cuntr gubiarn ne gudinraba bɨn.
Chií bdee bɨn guní lo Pilat gumba zɨc na cuxtumbr xteemba.
Pilat gunabdídx loraba,
rapyba:
—¿Ta rcádxtu guɨldaa Xreytu?
Pilat guní zɨɨ,
purni racbéba rdɨmbidyne laxtó ra bxuz ni rnibé laa ra bxuz laa Jesús,
niíla bɨ́nraba ntriagw laanii.
Per ra bxuz ni rnibé laa ra bxuz bquíly laa gratɨ́ ra bɨnquɨ guɨníraba Barrabás na ni guɨldaa Pilat.
Chií gunabdídx Pilat loraba stu,
rapyba:
—¿Xantina rcádxtu gunnɨ́a bɨn ni rnítu na Xreytu?
Laaraba gandux guníraba,
rapyraba:
—¡Bcuába lo cruzy!
Chií gunabdídx Pilat loraba,
rapyba:
—¿Xi mal bɨ́mba?
Laaraba guazaru guníraba gandux:
—¡Bcuába lo cruzy!
Cumllɨ rcádx pilat yaanzaac loraba nií bldaaba laa Barrabás,
chií bnibéba guɨdádx Jesús.
Chiínii bɨ́mba ntriagw laanii,
ta guɨcanii lo cruzy.
Ra suldad guane laa Jesús lo laach ni na laan palasy,
rɨɨ́ bdee gratɨ́raba.
Chií bguacwraba laanii tu lady murad.
Laaraba bɨnchágacraba tu curon guɨch bluuraba guiquynii.
Chií guníraba lonii:
—¡Groó yubiiu,
Xrey bɨn Israel!
Chiínii riaraba yag guiquynii,
rtiubxɨnraba lonii,
ne rsuxibyraba lonii ladxu zɨc ni rundux rrɨspet laanii.
Chigualo bɨnneraba burl laanii,
chií bleeraba lady muradquɨ tɨɨxnii,
chií bguacwrabanii xabnii.
Chiítii bleerabanii zenerabanii guɨcuárabanii lo cruzy.
Chi zeneraba laa Jesús,
chií bdxagloraba tu bɨn Cirene ni la Simón,
ra lliimba na Cant cun Rufo.
Laaba ziadba guba dan,
chií bɨ́nraba juers laaba bíaba yag ni gac xcruzy Jesús.
Laaraba guaneraba laa Jesús rot la Gólgota,
nií zelodídx:
"Rot la Btiugguiquy Bɨn".
Chií bdɨ́raba vin ni nuuch mirra niianii,
per adgüeedinii laán.
Chiínii bcuáraba laanii lo cruzy ne bdxitraba guiquy xabnii,
ta dónuu cud guɨcaa catugaraba.
Zɨcty rcagá rsilynií bcuárabanii lo cruzy.
Guiquy xcruzynii cua lo tu ni rguixtee xi pur nií canii lo cruzy.
Loquɨ rní:
"RREY XTEN RA BƗN ISRAEL".
Negac tiop ra gubán ni na ndxabdux bcuáraba lo cruzy.
Tuba cua ladldí xtennii,
stuba cua ladrbes xtennii.
Zɨɨ bzub ra dídx ni zíad lo Xquiich Dios rot rní:
"Gucnagabnii lo ra bɨn mal".
Ra ni gudɨ́ rɨɨ́ guníguidxraba lonii,
dubla ni rdxiiaraba guiquyraba,
rníraba:
—Liiza ni guníu cubɨw gdoroo Jerusalén,
ne laán chonɨ dxi ya bldesgaczacun stu,
blaloza lii na,
biat lo cruzyquɨ.
Negacza ra bxuz ni rnibé laa ra bxuz,
cun negacza ra mes ni rbiia cun ra dídx ni zíad lo Xquiich Dios,
bɨnnegacza burl laanii.
Laaraba guníraba lo saaraba:
—"Stuza bɨn guc blaloba,
per adzagacdii cualoba lagaclaaba.
Na guiatzaba lo cruzy donnuu,
laaba ni nazaba Crɨxt Xreynuu,
ta chaldiládxzanuba".
Negacza ra ni ca lo cruzy cun laanii adbidxgaadii xi gunígacza lonii.
Zɨcty laydxi bcay gdubytɨ́ lo guɨdxliu axtaquɨ rcachonɨ gudxi.
Chi bɨgaa zɨcty rcachonɨ gudxi gandux guní Jesús,
gunínii:
—Eloi,
Eloi,
¿lama sabactani?
—zelodídxnií:
Dios miw,
¿xiniia nií bleládx yubiiu naa?
Chi bin bald ra ni zugaa rɨɨ́ zɨɨ,
chií guníraba:
—Gulbcuadiag laba cabɨdx laa Liasr.
Chií guglluntɨ́ turaba guaguadx tu sponj lo dru vinnɨ,
bcuába sponjquɨ guiquy tu yag.
Chií bcuában roonii ta gueenii vinnɨquɨ,
chií guníba:
—Gulbsán donnuu,
ta gbiianuu donnuu zialdet Liasr laaba lo cruzy.
Per Jesús gandux gurɨdxdianii,
chií gutynii.
Orquɨ brɨziia lady ni záby laan gdoroo Jerusalén.
Guc tiopldaa ladyquɨ desdy royán axta niaguetɨn.
Suldad ni rnibé lo suldad ni zugaa nez lo Jesús,
chi gumba xana gutynii,
chií guníba:
—Bardaquɨ Lliin Dios na bɨnrɨ.
Zugac bald ra bɨn gunaa zit ni cabiia xana cayac.
Lo ra bɨn gunaaquɨ zugaa Mare bɨn Magdala cun Mare xnan Guse,
laaba ni nagacba xnan Jacob güendxi.
Negacza Salomé zuganeraba rɨɨ́.
Laaraba ni bzanaldraba laa Jesús ne gucneraba laanii chi bɨzugaanii Galilea.
Zugacza rɨɨ́ ziangacru ra bɨn gunaa ni gu cun laanii Jerusalén.
Gudxiquɨ,
dxi ni cayac segur,
zelodídxnií dxi ni chutɨ dxi ni rziládx ra bniaty.
Chií Guse tu bɨn Arimatea,
laaba ni cabezgacba guɨnibé lo guɨdxliu Bniaty ni guɨxeeld Dios,
laaba naba tu ra guxtisy Israel,
tu ra bɨn ni rnibé,
ne nila rdxibyba Pilat,
per laaba guba lo pilat gualdeeba dídxbé chaldetba cuerp xten Jesús.
Ridxgaduxza lo Pilat chi bimba yaguty Jesús.
Chií bɨ́mba mandad bíad suldad ni rnibé lo ra suldad bnabdídxba loba gu barda ya guty Jesús.
Gualosi gudixtee suldad ni rnibé lo ra suldad dec zɨɨquɨ nan,
chií cuaby Pilat chaldet Guse xcuerpnii.
Chiínii gu Guse gualdetba cuerp xten Jesús lo cruzy.
Laaba btúbybanii tu ldaa lady ni bɨzíba,
chií bcuaachbanii laan tu bá ni na laan guia.
Chiínii btúbyba tu guia bseuba roon.
Ne Mare bɨn Magdala cun Mare xnan Guse gunraba calo bɨgaachnii.
Chi bɨdɨ́ dxi ni rziládx bniaty,
gu Mare bɨn Magdala cun Mare xnan Jacob ne cun Salomé,
guasíraba ra nis ni rldianaxlda chalduuraba cuerp xten Jesús.
Dumingw dxi ni rzulo xman,
zeraba roo bá xten Jesús rsilyga chi laa gubidx niazi bldian.
Chi zeraba neziu rníraba lo saaraba:
—¿Chuza guɨdxitɨ guia ni zuca naseu roo bá?
Guníraba zɨɨ purni grodux guiaquɨ,
per chi bɨdxinraba gunraba laán ya gubitɨ́ roo bá.
Chi biutɨraba laan bá,
chií gunraba tu bniin zub ladldí xten báquɨ nacwllɨ tu lady nquich níul,
chiínii bdxibyraba.
Per laallɨ rapyllɨ loraba:
—Adguɨdxibyditu,
laatu caguílytu laa Jesús,
laanii ni biadroonii Nazaret,
laanii ni gutynii lo cruzy.
Nadyrunii rɨ́,
laanii ya naban,
gulgubiia gannu rot bɨdixrabanii.
Na gulchatixtee lo ra xpɨnnii cun lopaa Bed dec laanii cubyloganii loraba Galilea.
Rɨɨ́ ganrabanii zɨcquɨ gunínii loraba."